DA Den Europæiske Unions Tidende C 243/11

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2007/C 243/05)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RÉSUMÉ

RÅDETS FORORDNING (EF) Nr. 510/2006

»CHAMOMILLA BOHEMICA«

EF-nr.: CZ/PDO/005/0411/28.10.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 Tlf. (420) 220 383 111 Fax (420) 224 324 718 E-mail: posta@upv.cz

2. Sammenslutning:

Navn: LEROS, s.r.o., zastupující skupinu producentů Adresse: U Národní galerie 470 CZ-150 00 Praha 5-Zbraslav Tlf. (420) 257 898 111 Fax (420) 257 921 328 E-mail: leros@leros.cz Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.8 Andre produkter i bilag I

4. Varespecifikation

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Chamomilla Bohemica«

»Chamomilla Bohemica« er den traditionelle betegnelse på den vellugtende kamille, der vokser i Bøhmen (Čechy).

4.2. Beskrivelse: Tørrede blomster af vellugtende kamille (flos Chamomilla vulgaris) — Matricariae flos, Matricaria recutita (L.) Rauschert, Chamomilla recutita (L.) Rauschert.

»Chamomilla Bohemica« er karakteristisk ved sit indhold af æterisk olie (op til 1 %), hvis vigtigste aktive stof, chamazulen, er til stede i 0,06-0,07 %. »Chamomilla Bohemica« har i kraft af sine egenskaber en højere kvalitet end de planter, der kommer fra andre geografiske områder, og opfylder let de kriterier for vellugtende kamille, der blev opstillet i den tjekkiske farmakopé i 1997 og 2002. Ifølge 2004-tillægget til 2002-udgaven af den tjekkiske farmakopé indeholder planten »mindst 4 ml blå æterisk olie pr. kg tørstof og mindst 0,25 % apigenin-7-glucosid beregnet på tørstofbasis. Hovedbestanddelen af den æteriske olie er sesquiterpener (ca. 50 % æterisk olie, (-)-alpha-bisabolol, bisabololoxid A og B samt (-)-bisabolonoxid A). Den æteriske olie indeholder desuden chamazulen (mindst 0,035 %). Ud over den æteriske olie indeholder »Chamomilla Bohemica« kumariner (umbelliferon og herniarin), flavonoider (apigenin-7-glucosid og derivater deraf samt luteolin, quercetol og isorhamnetin) i en mængde på mindst 0,01 % og azulener (mindste indhold: 0,02 %). Flavonoiderne (0,015 %) har spasmolytiske egenskaber. Spiroetherene (0,03 %) har bakteriostatisk og fungistatisk virkning.«»Chamomilla Bohemica« må ikke frembringe en brun æterisk olie ved tyndtlagskromatografi, og indholdet af chamazulen skal være på 0,06-0,07 %. Den bringes i handelen i form af urtete i breve og i løs vægt, i pakker a 50 g eller til engrossalg i sække a 14 kg.

4.3. Geografisk område: Bøhmen, dvs. regionerne Prag, Středočeský, Jihočeský, Plzeňský, Karlovarský, Ústecký, Liberecký, Královéhradecký og Pardubický samt for Vysočina-regionens vedkommende distrikterne Havlíčkův Brod, Jihlava og Pelhřimov, jf. lov nr. 347/1997 om landets opdeling i regioner mv. og om ændring af det tjekkiske nationalråds lov nr. 1/1993, Den Tjekkiske Republiks forfatning, i den gældende affattelse.

De steder i Bøhmen, hvor der dyrkes »Chamomilla Bohemica«, har følgende karakteristiske klima- og jordbundsforhold: ler- og sandholdig jord (efter jordbundsklassifikationen: sort jord (chernozem), brunjord og udvasket jord) med en pH-værdi på 7,3-8,1; årlig nedbør 500-700 mm; højde over havet 230-480 m.

4.4. Bevis for oprindelse: Forarbejdningsvirksomhederne fører et register over deres leverandører, som bliver kontrolleret i alle faser af kamilleblomstproduktionen, dvs. såning, vækst, plukning, tørring, opbevaring og forarbejdning. De fører ligeledes et register over købere af færdigvarer.

Kontrollen med opfyldelsen af specifikationen foretages af det stedlige inspektorat for statens landbrugs- og fødevareinspektion.

4.5. Produktionsmetode: Kamille er meget tilpasningsdygtig, men dens indholdsstoffer afhænger stærkt af omgivelserne; det er derfor nødvendigt at overholde følgende:

Behandling af jorden: dyrkning af kamille er ikke særlig krævende; pløjning i halv pløjedybde, harvning og fjernelse af ukrudt er tilstrækkeligt.

Såning: brug af enkorn-radsåmaskiner, planering af jorden efter såning, 2 000 g frø pr. hektar.

Vækst: i denne fase tilføres der kompleks handelsgødning (f.eks. NPK eller Cererit).

Plukning og behandling efter plukningen: blomsterne plukkes manuelt eller med selvkørende maskiner, Neset og Unag, straks efter, at de er sprunget ud; de tørres, helst ved en temperatur på højst 40 °C, og føres derefter til en behandlingskæde med sorteringssystemer og separatorer.

Det er for opnåelse af de i punkt 4.2 opregnede egenskaber hos udgangsmaterialerne afgørende, at det fastlagte dyrkningsområde overholdes.

Lagring og pakning: produktet opbevares tørt og mørkt i rum med god udluftning, inden det pakkes i lige store papirsposer, som etiketteres; det behøver ikke nødvendigvis at finde sted i det fastlagte område, men skal foregå efter gældende regler.

4.6. Tilknytning: I bøhmiske landsbyer har man altid produceret kamille af høj kvalitet, men først i 1950'erne, da efterspørgselen fra udlandet tog til og det blev nødvendigt at skelne mellem denne produktion og produktionen af anden kamille, vandt brugen af betegnelsen »Chamomilla Bohemica« større udbredelse. Den betegnelse dækker i dag over en kamille med de veldefinerede egenskaber (se punkt 4.2), der skyldes de naturlige forhold i omgivelserne. Dette særkende er resultatet af en kombination af dyrkningsfaktorer såsom klima, jordbund og plukkemetode (gennemsnitlig nedbør 500-700 mm og ler- og sandholdig jordbund med pH 7,3-8,1). Udbyttet afhænger især af valget af jordbundstype og nedbørsmængden. Endelig er højden over havets overflade og solindfaldet to faktorer, der har stor betydning for indholdet af æteriske olier og chamazulen. Kvalitetsproduktet »Chamomilla Bohemica« har været præsenteret på flere messer og udstillinger såsom »SALIMA« og »Země živitelka« og fået prædikatet »kvalitetsprodukt«. Virksomhederne Neset og Umag har udviklet specialmaskiner, der kan plukke blomsterstandene uden at beskadige resten af planten.

I Tjekkiet har oprindelsesbetegnelsen »Chamomilla Bohemica« været registreret siden den 21. januar 1975 under nr. 84, og den er ligeledes beskyttet i henhold til en bilateral aftale med Portugal.

4.7. Kontrolinstans:

Navn: Státní zemědělská a potravinářská inspekce — inspektorát v Praze Adresse: Za opravnou 4 CZ-150 00 Praha 5 Tlf. (420) 257 199 511 Fax (420) 257 199 529 E-mail: praha@szpi.gov.cz

og de stedlige nationale inspektorater i produktions- og forarbejdningsområderne.

4.8. Mærkning: Betegnelsen »Chamomilla Bohemica« skal være anbragt på emballagens forside med læselig skrift (versaler).

(1) EUT L 93 af 31.3.2006, s. 12.